Calumetin "Italian Hall" eli "Societa Mutua Beneficenza Italiana".
**Calumetin paniikki** (engl. *Italian Hall disaster* tai *1913 Massacre*) oli jouluaattona 1913 Yhdysvalloissa sijaitsevassa Calumetin kaivoskaupungissa tapahtunut joukkopaniikki, jossa sai surmansa 73 ihmistä. Uhreista suurin osa oli amerikansuomalaisia ja heistä lähes kaikki lapsia tai nuoria.

Tapahtumat
----------

Onnettomuus sattui kaupungin amerikanitalialaisten kokoontumispaikassa. Italian Hall -nimisen kaksikerroksisen rakennuksen yläkertaan oli kokoontunut lakkoilevien kaivostyöläisten lapsia heille hyväntekeväisyytenä järjestettyyn joulujuhlaan. Paikalla oli yhteensä yli 700 henkeä. Kesken juhlien tuntemattomaksi jäänyt mies avasi yläkertaan vievän portaikon oven ja huusi rakennuksen olevan liekeissä. Mitään tulipaloa ei kuitenkaan todellisuudessa ollut. Paniikkiin joutuneet lapset ryntäsivät portaikkoon, joka oli rakennuksen ulkoseinällä olleiden palotikkaiden lisäksi ainoa tie ulos. Alakertaan ensimmäisenä ehtineet lapset eivät saaneet ovia auki, vaan joutuivat takaa tulevien puristukseen ja tallomiksi.

Joidenkin väitteiden mukaan ovet olisivat auenneet sisäänpäin, jolloin niiden avaaminen väkijoukon puristuksessa oli mahdotonta. Väite ei kuitenkaan pidä paikkaansa, vaan kaikkien todisteiden mukaan ne aukesivat ulospäin. Koska ovia ei kuitenkaan saatu auki, oli jonkun pitänyt lukita ne tai estää niiden avautuminen muulla tavoin. Kaikkien ahtaassa portaikossa menehtyneiden kuolinsyy oli tukehtuminen. Kuolonuhrien joukossa oli 50 amerikansuomalaista, 13 kroatialaista, 7 slovenialaista sekä 3 italialaista.

Portaikon alapäässä huutaneen miehen henkilöllisyyttä ei milloinkaan saatu selville. Yleisen arvion mukaan hän oli kaivosyhtiön palkkaama tai kuului sen rahoittamaan Citizens' Alliance -järjestöön, joka oli 1900-luvun alkupuolella Yhdysvalloissa toiminut ammattiyhdistysliikettä vastustanut ryhmittymä. Onnettomuuden johdosta järjestetyssä oikeudenkäynnissä useat todistajat kertoivat nähneensä huutajalla Citizens' Alliancen rintamerkin. Ketään ei kuitenkaan tuomittu.

Muistaminen
-----------

Vuonna 1908 valmistunut Calumetin Italian Hall purettiin 1984. Rakennuksen oviaukko jätettiin pystyyn ja se on nykyään osa onnettomuuden uhrien muistomerkkiä. Amerikkalainen folklaulaja Woody Guthrie teki vuonna 1941 tapauksesta kappaleen *1913 Massacre*. Louis Galdierin ohjaama samanniminen dokumenttielokuva valmistui 2012.

Uhrit
-----

Calumetin onnettomuuden muistomerkki.
Calumetin onnettomuuden amerikansuomalaisten uhrien nimet ja iät:

|  |  |
| --- | --- |
| * Herman Ala, 60
* Lempi Ala, 12
* Sanna Aaltonen, 39
* Sylvia Aaltonen, 3
* Wilma Aaltonen, 9
* Will Biri (William Piira), 7
* Edwin Heikkinen, 7
* Eino Heikkinen, 10
* Eli Heikkinen, 9
* Ina Isola, 33
* Tilma Isola, 5
* Uno Jokipii, 13
* Anna Kallunki, 9
* Brida Liisa Kallunki, 42
* Efia Kallunki, 8
* Johan Emil Kiemaki, 7
* Johan Hendrik Koskela, 10
* Anna Kotajärvi, 39
* Annie Kotajärvi, 4
* Hilja Lantto 5
* Maria Lantto, 40
* Sulo Lauri, 8
* Arthur Lindström, 12
* Lydia Luoma, 10
* Alfred Lustig, 7
 | * Elina Manley, 26
* Wesley Manley, 4
* Albert Mantanen, 13
* Ella Mantanen, 8
* Mathias Mantanen, 10
* Walter Murto, 9
* Edward Myllykangas, 7
* Johan Myllykangas, 10
* Abram Niemelä, 24
* Maria Niemelä, 22
* Kate Petteri, 66
* Saida Raja, 10
* Elma Ristell, 6
* Emilia Rydilahti, 16
* Heli Rydilahti, 13
* John Saari, 5
* Elida Saatio, 11
* Elisina Taipalus, 6
* Sandra Taipalus, 4
* Edward Takala, 9
* Lydia Talpaka, 10
* Kaisa Tulppo, 45
* Mamie Tulppo, 10
* Hilja Wuolukka, 8
* Johan Westola, 48
 |

Katso myös
----------

* Scofieldin kaivosonnettomuus

Lähteet
-------

1. 1 2 3 4 5 6  Death’s Door: The Truth Behind Michigan’s Largest Mass Murder Viitattu 11.10.2013.
2. 1 2  The Italian Hall Disaster, Calumet, Michigan (Arkistoitu – Internet Archive) Genealogia.fi. Viitattu 11.10.2013.
3. ↑  Remembering the Italian Hall tragedy  21.10.2010. Mining Gazette. Viitattu 11.10.2013.
4. ↑  Woody Guthrie Official Website Viitattu 11.10.2013.
5. ↑  Film remembers 1913 Massacre in northern Michigan  5.11.2012. The Morning Sun.  Arkistoitu 10.6.2015. Viitattu 19.11.2013.

Aiheesta muualla
----------------

* "1913 Massacre" -dokumenttielokuvan kotisivut
* Woody Guthrien laulu "1913 Massacre" YouTubessa

* Kuvia tai muita tiedostoja aiheesta **Calumetin paniikki** Wikimedia Commonsissa